作者:劉禹錫
標題:奉和淮南李相公早秋即事，寄成都武相公
內容:八柱共承天，東西別隱然。遠夷爭慕化，真相故臨邊。並進夔龍位，仍齊龜鶴年。同心舟已濟，造膝璧常聯。對領專徵寄，遙持造物權。鬥牛添氣色，井絡靜氛煙。獻可通三略，分甘出萬錢。漢南趨節制，趙北賜山川。玉帳觀渝舞，虹旌獵楚田。步嫌雙綬重，夢入九城偏。秋雨離情動，新詩樂府傳。聆音還竊抃，不覺撫麼弦。